แรงซื้อหุ้น “แบงก์-พลังงาน” ดัน SET ปิดเช้าบวก 9 จุด
SET ปิดเช้าบวก 8.81 จุด รับแรงซื้อกลุ่ม “แบงก์-พลังงาน” หลัง ECB ขึ้นดอกเบี้ยตามคาด ให้แนวรับ 1,646 และ 1,640 จุด ส่วนแนวต้าน 1,650 จุดหากผ่านได้ให้ถัดไปที่ 1,658 จุด
ดัชนีตลาดหุ้นไทยภาคเช้าปิดที่ 1,648.81 จุด เพิ่มขึ้น 8.81 จุด (+0.54%) มูลค่าการซื้อขายราว 31,655 ล้านบาท
9 ก.ย. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ฟื้นตัวขึ้นมาทิศทางเดียวกับตลาดภูมิภาค หลังธนาคารกลางยุโรป (ECB) ปรับขึ้นอัตราดอกเบี้ย 0.75% ตามคาด และนายเจอโรม พาวเวล ประธานธนาคารกลางสหรัฐ (เฟด) ระบุไม่มีแนวคิดปรับลดอัตราดอกเบี้ย อย่างไรก็ดีนายเจเนต เยลเลน รมว.คลังสหรัฐแสดงความเชื่อมั่นอัตราเงินเฟ้อของสหรัฐจะชะลอตัวลงอีก จึงมองว่าเฟดก็อาจไม่เร่งขึ้นดอกเบี้ยสูงมากนัก
โดยเช้านี้มีแรงซื้อเข้ามามากในกลุ่มธนาคาร ตอบรับดอกเบี้ยขาขึ้นหลังจาก ECB ปรับขึ้นดอกเบี้ย และกลุ่มพลังงาน ตอบรับราคาน้ำมันปรับตัวขึ้น 2% ดันตลาดรีบาวด์ขึ้นมา อย่างไรก็ตาม ดัชนียังไม่สามารถผ่านแนวต้านสำคัญ 1,650 จุดไปได้ และเห็นการเวียนสลีบกลุ่มเล่น ขายออกกลุ่มสื่อสารและกลุ่มค้าปลีก ระหว่างรอการประชุมเฟดในวันที่ 20-21 ก.ย.นี้
นอกจากนี้ FTSE Rebalance ประกาศรายชื่อหุ้นเข้าออกใหม่ในดัชนี FTSE ที่จะมีผลวันที่ 16 ก.ย.65 โดยจะปรับลดน้ำหนักตลาดหุ้นไทย ทำให้มีแรงขายจากนักลงทุนต่างชาติออกมาด้วย
แนวโน้มในช่วงบ่าย นายกิติชาญ คาดว่ามีแรงขายทำกำไรออกมา หลังดัชนีไม่สามารถผ่านแนวต้าน 1,650 จุด และวันนี้เป็นวันศุกร์ด้วย โดยให้แนวรับที่ 1,646 และ 1,640 จุด ส่วนแนวต้าน 1,650 จุด หากผ่านได้ให้แนวต้านถัดไปที่ 1,658 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,795.07 ล้านบาท ปิดที่ 630.00 บาท เพิ่มขึ้น 26.00 บาท
PTTEP มูลค่าการซื้อขาย 1,094.34 ล้านบาท ปิดที่ 161.50 บาท เพิ่มขึ้น 1.50 บาท
SCB มูลค่าการซื้อขาย 968.29 ล้านบาท ปิดที่ 111.50 บาท ราคาไม่เปลี่ยนแปลง
BANPU มูลค่าการซื้อขาย 865.00 ล้านบาท ปิดที่ 14.40 บาท เพิ่มชึ้น 0.40 บาท
BYD มูลค่าการซื้อขาย 833.09 ล้านบาท ปิดที่ 12.30 บาท เพิ่มขึ้น 0.90 บาท